Kinnitatud

............................................

............................................

**MUHU LASTEAIA ARENGUKAVA 2019-2030**

Hellamaa 2018

Sisukord

[SISSEJUHATUS 3](#_Toc531700166)

[1. ÜLDANDMED 3](#_Toc531700167)

[1.1 Lasteaia andmed 3](#_Toc531700168)

[1.2 Ajalugu 3](#_Toc531700169)

[1.3 Lasteaia sümboolika 4](#_Toc531700170)

[1.4 Lasteaia eripära 4](#_Toc531700171)

[1.5 Lasteaia traditsioonid 5](#_Toc531700172)

[2. LÄHTEPOSITSIOON 6](#_Toc531700173)

[2.1 Juhtimine 6](#_Toc531700174)

[2.2 Lasteaia personal 6](#_Toc531700175)

[2.3 Koostöö huvigruppidega 7](#_Toc531700176)

[2.4 Ressursside juhtimine 9](#_Toc531700177)

[2.5 Õppe- ja kasvatustöö 10](#_Toc531700178)

[2.6 Toitlustamine 11](#_Toc531700179)

[2.7 SWOT analüüs 12](#_Toc531700180)

[3. MUHU LASTEAIA ARENGU PÕHISUUNAD JA VALDKONNAD 13](#_Toc531700181)

[3.1 Väärtused 13](#_Toc531700182)

[3.2 Missioon 13](#_Toc531700183)

[3.3 Visioon 13](#_Toc531700184)

[3.4 Lasteaia arendusvaldkonnad 2019-2030 14](#_Toc531700185)

[4. MUHU LASTEAIA TULEMUSNÄITAJAD 15](#_Toc531700186)

[5. TEGEVUSKAVA 2019 – 2023 16](#_Toc531700187)

[6. ARENGUKAVA UUENDAMISE KORD 19](#_Toc531700188)

# SISSEJUHATUS

Lasteaia arengukava annab ülevaate õppeasutuse hetkeseisust, edasise arenduse põhisuundadest ja valdkondadest, tuues välja lasteaia tegevuskava aastateks 2019-2022 ning kirjeldades arengukava uuendamise korda. Arengukavas sisalduvad lasteaia jaoks olulised arengusuunad ja nende saavutamise teed. Lasteaia arengukava koostamisel on lähtutud kehtivast Muhu valla arengukavast, lasteaia põhimäärusest, sisehindamise aruannetest, õppeaasta analüüsist, riiklikust õppekavast, lasteaia õppekavast ja teistest asjakohastest õigusaktidest.

Muhu Lasteaia arengukava on dokument, mis kehtestatakse koolieelse lasteasutuse seaduse (edaspidi *KELS*) §9¹ alusel.

# 1. ÜLDANDMED

## 1.1 Lasteaia andmed

Muhu lasteaed (edaspidi *lasteaed*) on munitsipaallasteasutus, mis tegutseb aadressil Hariduse/1, Liiva küla, Muhu vald, Saare maakond. Lasteaed tegutseb koolitusloa nr. 3712HTM alusel (välja antud KELS §11 lg 1, §12 lg 5 ja haridus- ja teadusministri 11.05.2005 käskkirja nr 411 alusel). Kuna lasteaed on ainuke koolieelne lasteasutus vallas, siis on lasteaia teeninduspiirkonnaks kogu Muhu valla territoorium. Lasteaed on avatud tööpäeviti ajavahemikus 8.00-18.00, vajadusel töötab valverühm (7.30-18.30). Lasteaias tegutseb alates 2018. aasta oktoobrist 4 rühma – 1 sõimerühm ja 3 aiarühma. Lasteaia info on kättesaadav Muhu Lasteaia (http://muhulasteaed.ee/) ja Muhu valla (http://www.muhu.ee/Muhu-Lasteaed1) kodulehtedel. Lasteaia õppe- ja asjaajamiskeeleks on eesti keel.

## 1.2 Ajalugu

Muhu Lasteaed alustas tegevust 1968. aastal 2 rühmalisena, kandes nime Liiva Lastepäevakodu ja tegutsedes praeguse Muhu Põhikooli (siis Liiva Algkooli) 2. korrusel. 1970ndate aastate lõpul kolis lasteaed kooli internaadimaja 2. korrusele. Päris oma maja valmis 1980. aasta augustis ja selles alustas tööd 4 rühma. Võimalusi oli uues hoones koguni 6-le rühmale. Alates 2000. aastast on lasteaia nimeks Muhu Lasteaed. Aastatel 2006-2017 töötas lasteaias 3 rühma ja alates 2018. aasta oktoobrist on lasteaed taas nelja rühmaline.

Lasteaia hoone renoveerimisega alustati 2007. aastal kui uuendati kanalisatsioonitrassid ning vahetati kogu maja aknad. Töid on tehtud igal aastal ja praeguseks on remonditud kõik rühmade kasutuses olevad sektsioonid, koridorid, saal ja osa kabinette. 2016. aastal valmis endistesse köögiruumidesse ehitatud söögisaal, mida kasutavad kõik rühmad. 2018. aastal remonditi varem valla ametnike kasutuses olnud sektsioon uue sõimerühma tarbeks.

Remontida on hetkel veel 5 kabinetti ning rühmade esised terrassid ja trepid vajavad piirdeid.

Turvaliseks on saanud lasteaia õueala – kõik mänguvahendid on sertifitseeritud ja paigaldatud nõuetekohaselt. Õueteed on saanud uue asfaltkatte ja 2017. aasta sügisel valmis uus piirdeaed.

## 1.3 Lasteaia sümboolika

Lasteaial on oma pitsat Muhu valla vapi kujutise ja lasteaia nimega. Lasteaia logol kujutatakse Muhu mända koos lasteaia nimega. Sümboolikat kasutatakse nii värvilisena kui ka must-valgena lasteaia dokumentidel, asutustevahelises kirjavahetuses, tänukirjadel, lasteaia meenetel ja trükistel.

Lasteaial on oma laul, mille sõnade autor on lasteaia endine juhataja Juta Peegel ja viisi on kirjutanud muusikaõpetaja Leena Peegel. Laulu lauldakse ühiselt lasteaia pidudel ja üritustel.

Koostatud on ka lasteaeda tutvustav voldik, kuhu on kirja pandud lühidalt kõige olulisem info lapsevanematele. Voldikut on siiani jagatud lapsevanematele valla Hõbelusikapeol.

Kavas on lasteaiale kujundada oma sümboolika, mida kasutatakse tunnistustel, diplomitel, üritustel, jne. ning lasteaia lipp.

## 1.4 Lasteaia eripära

* Soodne ja turvaline asukoht – eemal tiheda liiklusega teedest, naabriteks noortekeskus, põhikool, spordihoone ja kortermajad.
* Lasteaia hoone on ühekorruseline ja jaotatud 8-ks erinevaks eraldi sissepääsuga sektsiooniks. Lasteaia kasutada on alates 2018. aasta sügisest 6 sektsiooni, ülejäänud kahes asuvad raamatu-kogu ja käsitöötuba. Enamus lasteaia ruumidest on remonditud ja siseruumid vastavad lasteasutustele kehtestatud nõuetele.
* Lasteaiakohti on piisavalt. Koha saavad kõik soovijad ja järjekorras on vaid need, kes soovivad last lasteaeda panna järgmisest õppeaastast.
* Lasteaed on avatud ka suveperioodil (rühmade arv sõltub vajadusest). Vajadusel ja võimalusel pakub lasteaed lastehoiuteenust ka teiste omavalitsuste lastele.
* Kõikidele Muhu valla koolieelikutele on loodud kooliks valmistumise võimalused.
* Lasteaias töötavad pikaajalise kogemuse ja erialase ettevalmistusega õpetajad ja neid abistav personal. Täitmata töökohti 2018. aasta sügisel ei ole. Õppetöö aluseks on lasteaia õppekava, mis on koostatud lähtuvalt riiklikust raamõppekavast.
* Lasteaias töötab logopeed, kes tegeleb kõigi abivajavate lastega. Lisaks töötab lasteaias meditsiiniõde, kes tegeleb lastega ja nõustab vajadusel ka lapsevanemaid. Abi saamiseks on võimalik pöörduda valla lastekaitsespetsialisti poole.
* Lasteaial on suur ja turvaline õueala, mis on varustatud eakohaste ja turvaliste mänguvahenditega. Õuealal on kavas välja arendada sobilike vahenditega spordiplats.
* Lasteaed töötab üldõppe põhimõttel, toetudes koduloolisuse printsiibile. Tutvustatakse Muhu saare etnograafiat, folkloori, ajalugu ja kohalike tavasid. Koostöös Muhu muuseumiga saavad lapsed teada, kust nad on pärit ja kus on nende juured ning nad oskavad juba väärtustada oma pere ja kodukoha eripära.
* Koostöö Muhu Hooldekeskusega kujundab lastes austust eakate inimeste ja nende poolt tehtu vastu.
* Lasteaia üheks eesmärgiks on, et Muhu lapsed oskaksid ka tulevikus oma kodukohta väärtustada ja hoida seda elamisväärsena ka oma järeltulijatele.

## 1.5 Lasteaia traditsioonid

Lasteaia traditsioonid on aastatega välja kujunenud ja need on põhiliselt seotud aastaaegade ja rahvakalendri tähtpäevadega.

* Eesmärgiga tutvustada kodukoha tavasid tehakse koostööd Muhu Muuseumiga. Ühiselt tähistatakse igal aastal erinevaid rahvakalendri tähtpäevi: mihklipäev, mardi- ja kadripäev, hingedepäev, jõulud, küünlapäev, vastlapäev, lihavõtted ja jüripäev. Koostöös tutvustatakse lastele elu Muhu saarel minevikus ning selgitatakse kodusaare tavasid ja tõekspidamisi.
* Muhu valla sünnipäeva tähistamine mitmel erineval moel – külaskäik vallamajja, esinemised, kingituste meisterdamine ja teemanädal õppe-kasvatustöös.
* Jõulupeod nii lasteaialastele kui ka kodustele lastele.
* Eesti Vabariigi sünnipäeva tähistamine – kontsert lasteaia koostööpartneritele, valla töötajatele ja volikogu liikmetele.
* Emakeelepäeva tähistamine koos vanavanematega.
* Ekskursioonid Muhu saare erinevatesse paikadesse ja ettevõtetesse.
* Esinemised ja ühistegevused Muhu Hooldekeskuse elanikega ja päevakeskuse pensionäridega.
* Peod ja üritused koos vanemate ja vanavanematega.
* Hõbelusikapeo korraldamine isadepäeval ja emadepäeval koostöös Muhu vallaga

# 2. LÄHTEPOSITSIOON

## 2.1 Juhtimine

Muhu Lasteaia tööd juhib ja koordineerib lasteaia direktor, kellele alluvad pedagoogid, logopeed, majandusjuhataja ja meditsiiniõde. Majandusjuhataja jagab tööülesandeid nii õpetaja abidele kui majahoidjale. Meditsiiniõde koordineerib õpetajate ja õpetaja abide tööd tervise seisukohalt.

## 2.2 Lasteaia personal

Lasteaia direktori käskkirjaga nr.168 24.oktoobrist 2018, on Muhu Lasteaias kinnitatud järgmine personali koosseis: direktor, 8 täiskoormusega lasteaiaõpetajat, 4 täiskoormusega õpetaja abi, 0,5 koormusega meditsiiniõde, 1,0 koormusega majandusjuhataja, 0,5 koormusega logopeed, 0,33 koormusega muusikaõpetaja ja 1,0 koormusega majahoidja. Kokku töötab lasteaias 18 töötajat. Logopeed ja muusikaõpetaja töötavad ka Muhu Põhikoolis.

Lasteaia personali keskmine vanus on 48,8 a., pedagoogidel 49,3 a ja abistaval personalil 48,1a.

Muhu Lasteaias töötab alates 2018. a oktoobrist 11 pedagoogi, kellest 9 on erialase kõrg-haridusega ja 2 omandavad kvalifikatsioonile vastavat haridust kõrgkoolis.

Lähtudes töötamise staažist Muhu Lasteaias on personali koosseis järgmine: pedagoogi kõige pikem staaž on 44 aastat ja kõige lühem 1 kuu ning abistaval personalil pikim 33 aastat ning lühim 1 kuu.

Lasteaia õpetajate tööaeg on 35 tundi ja muul personalil 40 tundi nädalas. Kõikide töötajate tööaja korraldus on kindlaks määratud töölepingute ja ametijuhenditega. Pedagoogidele on koostatud töögraafikud nii, et ennelõunasel ajal on laste juures enamikel päevadel 3 inimest. Lasteaia õppetegevused toimuvad ennelõunasel ajal nii toas kui ka õues vastavalt teemadele ja ilmaoludele. Õhtupoolne aeg on sisustatud individuaalse töö, õuesviibimise, vaba mängu ja ringide tööga. Õpetaja abi ülesandeks on õpetaja abistamine õppetegevuste ettevalmistamisel ja läbiviimisel ning laste toetamine ja abistamine õppetegevuste ajal. Samuti on tal oma ülesanded laste söömise ajal ning rühmas turvalise õhkkonna tagamisel. Lisaks rühma meeskondadele tegelevad lastega meditsiiniõde, muusikaõpetaja ja logopeed. Viimane tutvub kõigi lastega, teeb endale vajalikud märkmed, mille alusel tagab neile vajaliku logopeedilise abi. Koostöös rühma õpetajate ja meditsiiniõega tagatakse ka erivajadusega lastele vajalikku abi ja antakse lastevanematele asjatundlikku erialast nõu. Meditsiiniõde tegeleb ka laste toitumisküsimustega, allergikute vajadustega ja laste terviseprobleemidega üldiselt. Nii logopeed kui meditsiiniõde on vastava eriharidusega ja pikaaegse töökogemusega. Muusikaõpetaja tegeleb lastega kahel päeval nädalas.

Erivajadusega laste hulka kuuluvad väga andekad lapsed, kellele antakse raskemaid ülesandeid. Käitumisraskustega laste puhul tuleb suunata nende vastuolulist käitumist, mis võimaldab neil teiste hulgas paremini toime tulla ja seltskonda sulanduda. Lisaks lastele püüab lasteaed aidata ka erivajadusega laste vanemaid, suunates neid vajadusel lastega spetsialistide vastuvõtule pöörduma.

## 2.3 Koostöö huvigruppidega

Lasteaia igapäevases õppe-kasvatustöös on olulisel kohal teha koostööd erinevate huvigruppidega. See võimaldab muuta lasteaia tegevuse mitmekesisemaks ja tulemusrikkamaks.

Lasteaia koostööpartneriteks on:

* Lapsevanemad

Kõige olulisem huvigrupp, kelle arvamused, soovid ja mõtted mõjutavad lasteaia igapäevatööd. Nende arvamuste teadasaamiseks oleme korraldanud rahuloluküsitlusi, arenguvestlusi ja individuaalseid vestlusi. Lastevanemate esindamiseks valitakse lasteaias hoolekogu, kuhu kuulub üks lapsevanem igast rühmast, õpetajate ja vallavalitsuse esindaja. Oluline on olnud hoolekogu osa eelarve koostamisel, arengukava koostamise töös ja lasteaia alusdokumentide uuendamises. Hoolekogu on osaline ka lasteaia igapäevaelus tekkinud probleemide lahendamises. Lapsevanemate algatusel sai lasteaia territoorium senisest turvalisemaks (ehitati uus piirdeaed) ja alustasid tööd uued huviringid. Lasteaed omaltpoolt peab olema usaldusväärseks partneriks – võimalusel arvestama lapsevanemate soovide ja arvamustega, jagama objektiivset infot ja andma tagasisidet lasteaias toimuva kohta. Vajadusel tuleb vanemaid nõustada kasvatusalastes küsimustes ning abistada erivajadustega laste vanemaid oma lastega toimetulekul. Igal aastal pakutakse vanematele loengut psühholoogiast või kasvatusteemadel.

* Muhu Vallavalitsus

Koostöö tulemusena muutub turvaliseks ja kaasaegseks lasteaia õpikeskkond, kõik soovijad saavad lasteaiakoha, paranevad lasteaia töötajate töö- ja palgatingimused. Lasteaed pakub omaltpoolt esinemisi erinevate tähtpäevade puhul (valla sünnipäev, EV sünnipäev jne.), lapsed teevad õppekäike vallamajja, lasteaed abistab valda võimalusel lasteürituste korraldamisel (koduste laste jõulupidu, hõbelusikapidu).

* Muhu Põhikool

Kooliminevatele lastele toimuvad alates teisest õppeaasta poolest nende tulevase õpetaja poolt läbi viidud koolitunnid, mille kaudu saavad lapsed esimese ettekujutuse koolielust. See võimalus aitab kaasa valutumale lasteaiast kooli üleminekule. Vastastikune infovahetus kooliga annab ülevaate sellest, kuidas lapsed toime tulevad, mida võiks edaspidi teha teisiti või põhjalikumalt. Lisaks sellele osaleb lasteaed igal aastal koolis toimuval jõululaadal.

* Muhu Muuseum

Koostöö eesmärgiks on Muhu saare tavade, eluolu ja tõekspidamiste tutvustamine. Erinevatel rahvakalendri tähtpäevadel kohtutakse muuseumi töötajatega nii lasteaias kui ka Koguvas. Tiheda koostöö tulemusena on lapsed teadlikumad sellest, kust on nad pärit ja kus on nende juured ning peavad lugu oma kodusaarest.

* Muhu Noortekeskus

Lasteaed korraldab külaskäike noortekeskusesse, kus lastel on võimalus läbi ühiste tegevuste ja mängu õppida olema viisakas ja sõbralik endast vanemate laste seltskonnas. Külaskäikude tulemusena õpitakse käitumist ühes paljudest lasteaiast erinevates keskkondades.

* Muhu Hooldekeskus

Lasteaed pakub hooldekeskuse elanikele esinemisi ja väikesi omatehtud üllatusi erinevatel tähtpäevadel ja laste tööde näitust kevadeti. Igal aastal toimub lihavõttepühade ajal ühine munade värvimine. Koostöö tulemusena areneb lastes empaatiavõime ja austus vanemate inimeste ja nende elukogemuse vastu.

Koostöös hooldekeskusega on organiseeritud lasteaia laste toitlustamine.

Lisaks eelpool nimetatud huvigruppidele ja asutustele tehakse koostööd ka erinevate teiste Muhu saare ettevõtetega, näiteks on käidud õppekäikudel Nautse Jaanalinnufarmis, Muhu Pagaris, Tihuse Turismitalus ja mujal.

## 2.4 Ressursside juhtimine

Ressursside juhtimise all peetakse silmas nii rahaliste - kui ka inimressursside juhtimist. Lasteaed on tööjõuga varustatud, vabu ametikohti 2018. aasta sügisel ei ole. Lapsi oli 1. septembri 2018 seisuga nimekirjas 53, oktoobrist avatud uuest rühmast lisandus nimekirja 7 last. Rühmade komplekteerimisel on järgitud põhimõtet, et rühmas oleksid võimalikult ühevanuselised lapsed. Rühmade ületäituvuse vältimiseks on mõnikord vajalik vanemate laste juurde lisaks panna mõned võimekamad nooremad lapsed.

Lasteaia rahalised võimalused sõltuvad Muhu valla käekäigust, eelarvelistest võimalustest, valla arengukava prioriteetidest. Lisarahastust on lasteaed saanud erinevates projektides osaledes. Mahukamad neist on olnud saali, söögisaali ja 4. rühma remondi rahastus EAS-i poolt, 4. rühma käivitamist rahastab ka INNOVE. Väiksemate lasteaia poolt kirjutatud projektide kaudu on rahastatud 2-l korral pillide ostmist (Igal lapsel oma pill), osaletud vee-elustiku tundmaõppimise programmis (KIK). 2018.a saadi PRIA rahastuse toel kõigile rühmadele taimekastid erinevate köögiviljade ja lillede kasvatamiseks õppeotstarbel. Heategevuse ja valla toetuse tulemusel sai 2017/2018. õppeaastal lasteaia õueala ümbritsetud turvalise aiaga. Lasteaia kohamaks on 2018/2019. õppeaastal 17€ kuus ja söögipäeva eest tasub lapsevanem 1 €. Ülejäänud kulutused toidule kompenseerib Muhu valda sisse kirjutatud lapse eest vald. Lisaks investeeringutele on valla kanda ka lasteaia personali palgakulud. Riigipoolne toetus lasteaias palkade maksmiseks puudub v.a uue rühma käivitamisega seotud palgakulutused.

## 2.5 Õppe- ja kasvatustöö

Lasteaia õppekasvatustöö aluseks on Muhu Lasteaias kehtiv õppekava, mis on koostatud riiklikust raamõppekavast lähtuvalt. Õppekava täiendatakse ja arendatakse pedagoogide, hoolekogu ja kõigi lapsevanemate koostöö tulemusel. Õppe-kasvatustööd koordineerib lasteaias pedagoogiline nõukogu, kuhu kuuluvad kõik lasteaia pedagoogid.

Rühmades toimuva õppetöö aluseks on rühmade tegevuskavad, mille koostavad rühmaõpetajad lasteaia õppekavast lähtuvalt, arvestades laste ealisi, soolisi ja individuaalseid iseärasusi. Igal rühmal on olemas kinnitatud päevakava ja õppetegevuste plaan nädala kohta.

Õppe- ja kasvatustöö korraldamisel lähtutakse üldõppe põhimõttest. Kõik lasteaias käsitletavad teemad põhinevad koduloolisusel, on kooskõlas aastaaegade vaheldumise, rahvakalendri tähtpäevade ja ühiskonnas toimuvaga. Rühmade õppe- ja kasvatustöös kasutatakse erinevaid õppemeetodeid ja –võtteid, mille kaudu saab materjali kõige paremini lasteni viia. Põhiliselt toimub laste õpetamine ja arendamine lasteaias läbi mängu. Suuremate laste puhul lisandub juba rohkem koolilikke elemente. Paremate tulemuste saavutamisel on oluline osa heal koostööl rühma meeskonna ja lapsevanemate vahel. Koostööd tehakse ka logopeedi, meditsiiniõe ja teiste lasteaia töötajatega.

Lastel (alates 3. eluaastast) on 2018/2019 õppeaastal võimalus osaleda viies huvialaringis– rahvatantsuring, balletiring, muusikaring ja 2 sporditegevusega seotud ringi. Nelja huvialaringi tegevus toimub lasteaia saalis, üks spordiring toimub spordihoones.

Õppe-kasvatustöö tulemusi hinnatakse lasteaias igal kevadel, kui rühmad teevad kokkuvõtte aasta tööst ja hindavad oma tegevusi. Iga 3 aasta järel koostatakse sisehindamise aruanne, mis põhineb aasta kokkuvõtetel ja sisekontrolli tulemustel. Igal kevadel viiakse läbi arenguvestlused lastevanematega. Vestlusele eelneb laste arengutaseme analüüsimine ja vastavate tabelite täitmine. Iga aasta maikuus viiakse läbi kooliminevate laste testimine kasutades selleks spetsiaalseid materjale.

## 2.6 Toitlustamine

Lasteaia üheks eesmärgiks on pakkuda lastele kvaliteetset ja tervislikku ning koha peal valmistatud toitu, mille tooraine oleks võimalikult puhas ja kohalikku päritolu. Alates 2014. aasta aprillikuust saab lasteaed oma toidu Muhu Hooldekeskuse köögist. Toitlustamise aluseks on nädalamenüüd, mille koostab hooldekodu majandusjuhataja ja millele lasteaed omalt poolt saab teha ettepanekuid või vajadusel ka parandusi. Menüüde vastavust tervisliku toitlustamise nõuetele jälgivad lasteaia poolt majandusjuhataja ja meditsiiniõde. Oma põhjendatud soove menüüs muutuste tegemiseks saavad teha ka lasteaia personal ja lapsevanemad. Pisteliselt küsib lasteaed ka lastevanematelt arvamusi toitlustamise kohta. Küsitluse tulemusena on saadud väga erinevaid vastuseid, kuid valdavalt ollakse toitlustamisega rahul. Toidud on olnud maitsvad ja kodused. Probleemide ilmnemisel on püütud need kiiresti lahendada (toimunud on arutelud menüüde koostajaga ja lasteaia poolsed mõtted ning soovid edastatud).

Lasteaia päevas on 3 toidukorda – hommikusöök (mille hind moodustab 25% päevasest toiduraha kulust), lõunasöök (50% päevasest toiduraha kulust) ja oode (25% päevasest toiduraha kulust). Iga kuu alguseks esitatud avalduse alusel on lapsevanemal võimalik hommikusöögist või ootest loobuda. Lasteaia menüüga saab tutvuda rühmade infonurkades ja lasteaia kodulehel.

Lapse allergiatest ja erivajadustest söögi osas peab lapsevanem informeerima lasteaia meditsiiniõde.

Muhu lasteaed on liitunud ka EL-i poolt pakutava koolipiima ja –puuvilja programmi nn. koolikavaga, mille kaudu pakutakse lastele igapäevaselt puu- ja köögivilju ning joogipiima.

## 2.7 SWOT analüüs

Lasteaias korraldatud rahuloluküsitluse ja personali arvamuste põhjal selgusid lasteaia tugevused ja võimalused, mis on visiooni saavutamist soodustavateks teguriteks ning nõrkused ja ohud, mis omakorda on arengut pidurdavad tegurid. Tugevused ja nõrkused on mõjutatud/tingitud asutuse sisemistest teguritest, võimalused ja ohud asutuse välistest teguritest mõjutatud.

|  |  |
| --- | --- |
| **Tugevused** | **Nõrkused** |
| * remonditud ja korras rühmaruumid * avar, hästi hooldatud ja lapsesõbralike atraktsioonidega õueala * erinevad, väga head võimalused õppekäikudeks * kvalifitseeritud kaader * paindlik töökorraldus * tervishoiutöötaja ja logopeedi olemasolu ja nendepoolne toetus õppe-kasvatustöös * hea koostöö kooli ja teiste huvigruppidega * väljakujunenud traditsioonid * toimiv ja asjalik hoolekogu * soodne kohatasu * lasteaiakohti jagub kõigile soovijatele * täienev lasteaia sümboolika (rühmade logod ja lipp) * meeskonnatöö parendamine ja töötajate tunnustamine ning motiveerimine * lasteaia remonditöödega jätkamine * lastevanematele ja personalile koolitusvõimaluste pakkumine ka kohapeal | * vähene võimalus hoiustada hetkel mittevajalikke õppevahendeid, mänguasju, dekoratsioone jne * metoodiku ja liikumisõpetaja puudumine (võiks olla kasvõi osalise koormusega) * muusikaõpetaja vähene kaasatus ürituste korraldamisel ja läbiviimisel * töötajate vähene motiveerimine * meeskonnatöö lasteaia siseselt nõrk (rühmadesisestes meeskondades parem) * mänguasjade ja õppevahendite vähene uuendamine * kooliminejad pole eraldi rühmas * liiga vähe jagatakse infot e-keskkonnas * arvutite puudumine rühmades (õpetajate töövahendina) * lasteaiaõpetajate väiksemad palgad ja lühem puhkus võrreldes kooli pedagoogidega * atraktsioonide ja liikumisvõimalustega täiendamist vajav õueala * pakutavate teenuste hinnakirja puudumine |
| **Võimalused** | **Ohud** |
| * Muhu vald on iseseisev vald * Lasteaia hoone asukoht – soodne, turvaline, looduskaunis * raamatukogu asub lasteaia majas * lisaressursside hankimine erinevate projektide või heategevuse kaudu | * erivajadustega laste arvu suurenemine * vastutus lasteasutuste käekäigu eest on suuresti omavalitsuse kanda, riigi osa võiks olla suurem * raskused kvalifitseeritud kaadri leidmisel * uutele tööle tulijatele pole pakkuda kortereid * paljud lapsed saavad suvel puhata väga lühikest aega |

# 3. MUHU LASTEAIA ARENGU PÕHISUUNAD JA VALDKONNAD

## 3.1 Väärtused

* pärimuskultuur
* tervis
* turvaline õppe- ja kasvukeskkond
* loodus- ja keskkonnahoid
* kogemustega kaader
* koostöövalmidus
* usaldusväärsus

## 3.2 Missioon

Lasteaia missioon on sõnastatud lähtuvalt KELS §-st, mis ütleb: „Lasteaed on koolieast noorematele lastele hoidu ja alushariduse omandamist võimaldav õppeasutus“

**Pakkuda peredele tuge nende laste hoidmisel ja arendamisel ning võimaldada lastele kvaliteetne alusharidus.**

## 3.3 Visioon

**Muhu lasteaed on turvalise ja igati kaasaegse õpikeskkonnaga lasteasutus, kus töötavad erialase ettevalmistusega pedagoogid. Lasteaias võimaldatakse kvaliteetse alushariduse andmine, personal hoolib lastest ja austab nende vanemaid ning arvestab nende soovidega. Lasteaias pööratakse tähelepanu nii laste vaimse kui ka füüsilise tervise hoidmisele.**

## 3.4 Lasteaia arendusvaldkonnad 2019-2030

* Eestvedamine ja strateegiline juhtimine.

Tugevused: arengukava, õppekava, tegevuskavade ja teiste dokumentide olemasolu, personal on kaasatud otsuste tegemisse, toimiv meeskonnatöö rühmades.

Parendamisvõimalused: abistava personali julgustamine oma arvamust avaldama ja ettepanekuid tegema, uue arengukava koostamine ja teiste oluliste dokumentide uuendamine, meeskonnatöö arendamine kogu kollektiivi tasemel.

* Personalijuhtimine

Tugevused: personal on valdavas osas pikaajalise töökogemusega, kaader püsiv, enamus pedagoogidest vastavad kvalifikatsiooninõuetele, huvi enesetäiendamise vastu.

Parendamisvõimalused: personali kaasamine asutuse juhtimisse, õpetajate kaadri noorendamine, personali IT alane koolitamine ja suunamine e-keskkonnast uusi võimalusi leidma, rühmadevahelise koostöö õhutamine, tunnustamine ja kolleegide märkamine, iseseisev koolitusvõimaluste leidmine.

* Koostöö huvigruppidega

Tugevused: pikaajaline koostöö erinevate asutustega (Muhu Vallavalitsus, Muhu Muuseum, Muhu Põhikool, Muhu Hooldekeskus jne.), järjest süvenev koostöö teiste lasteaedadega, ladus koostöö lastevanematega, aktiivne hoolekogu.

Parendusvõimalused: Lastevanemate koolitamine ja nende teadlikkuse tõstmine, arvamusküsitluste korraldamine koostööpartneritele ühistöö paremaks korraldamiseks, tihendada koostööd spetsialistidega laste erivajadustega tegelemiseks, teiste lasteaedade kogemustega tutvumine.

* Ressursside juhtimine

Tugevused: kaasaegne kasvu- ja õpikeskkonna olemasolu, avar ja turvaline mänguväljak oma atraktsioonidega, eakohaselt sisustatud rühmaruumid, pidevalt paranevad töötingimused, lasteaia tegevuste kajastamine meedias, lasteaed on tervislike eluviiside propageerija, kõigile Muhu valla lastele on tagatud lasteaiakoht.

Parendusvõimalused: spordiväljaku arendamine, töötajate töö- ja palgatingimuste parandamine (kabinettide remontimine, hoiukohtade loomine õppevahenditele ja muule taolisele), varjualuste kohandamine nende kasutusvõimaluste laiendamiseks ja sealse mööbli uuendamine, energiatõhususe tagamine (fassaadi ja laepealsete soojustamine, nõuetekohase katuse paigaldus), kaugemas tulevikus saali laiendus (saaks kasutada ühispidudeks, liikumistundideks, valla üritusteks, ringide tööks jne.), tagada koostöös teenusepakkujaga lastele tervislik toit, mis aitab muuta laste ning eeldatavasti ka nende vanemate toitumisharjumusi.

* Õppe- ja kasvatustegevus

Tugevused: lasteaia õppekava olemasolu ja selle uuendamine, lastevanemate kaasamine lasteaia igapäevaelu korraldamisse, tasemel õppe-kasvatustöö planeerimine ja läbiviimine, hea koostöö rühma töötajate vahel, puudub vajadus laste arvu suurendamiseks rühmades, kõikide vanematega viiakse läbi arenguvestlused, lasteaias töötavad logopeed ja meditsiiniõde, kaasaegne õpi- ja kasvukeskkond, erinevate võimaluste kasutamine õppetegevuste läbiviimisel, koostöö tugisüsteemidega (lastekaitse- ja sotsiaaltöötaja, logopeed, Rajaleidja spetsialistid).

Parendusvõimalused: Õppekava pidev täiustamine, õppeaastat lõpetavates analüüsides parendusvaldkondade ja tugevuste väljatoomine, laste individuaalsuse ja sünnipäraste eeldustega arvestamine õppetöö korraldamisel ja läbiviimisel, koolitustelt saadud teadmiste jagamine kolleegidega ja rakendamine igapäevatöös, kiusamisest vaba lasteaia projektiga jätkamine õppe- ja mänguvahendite pidev uuendamine, õppetegevuse ja huviringide toimumisaegade parem koordineerimine.

# 4. MUHU LASTEAIA TULEMUSNÄITAJAD

Lasteaia tulemusnäitajad, mis on aluseks arengukava tegevuskava täitmise ja arengukavas püstitatud eesmärkide saavutamise hindamisel. Näitajate väärtusi kogutakse, analüüsitakse ja kasutatakse sisehindamisel ning arengukava mille alusel hinnatakse arengukavas püstitatud eesmärkide ja tegevuskava täitmist:

Eestvedamine ja strateegiline juhtimine

* õigeaegselt on koostatud ajakohane ja analüüsiv sisehindamise aruanne
* arengukava koos täiendatud tegevuskavaga on ajakohane
* õppeaastat lõpetav aruanne omavalitsusele on analüüsiv ning õigeaegselt esitatud
* lasteaia õppekava on nõuetekohane ja vastab lasteaia vajadustele

Personali juhtimine ja arendamine

* töötajad on läbinud arendavaid täiendkoolitusi (sh IT-valdkonnas)
* töötajad on motiveeritud ja kaasatud lasteaia juhtimisse

Koostöö huvigruppidega

* lasteaial on erinevaid püsivaid koostööpartnerid
* lapsevanemad on lasteaia tööga rahul
* asutuse tegemiste tutvustamise tulemusena on lasteaial ka väljapool lasteaeda positiivne kuvand

Ressursside juhtimine

* lasteaia arendusprojektid leiavad rahastuse
* lasteaial on olemas tänapäevane tööks vajalik riist- ja tarkvara ning töötajatel selle kasutamise oskused
* lasteaeda majandatakse eelarvekohaselt ja mõistlikult
* töötajatele on tagatud konkurentsivõimelised palgad ja lasteaiatasud on optimaalsed

Õppe- ja kasvatustegevus

* lasteaia õppe- ja mänguvahendid on ajakohased
* lasteaias rakendatakse järjepidevalt uusi õppemeetodeid ja –võtteid
* erivajadustega lastele on tagatud sobiv õpikeskkond ja areng
* erivajadustega laste vanematele on tagatud vajalik nõustamine
* õpi- ja kasvukeskkond on kaasaegne, turvaline ja uuenev
* kõigile Muhu valla lastele on tagatud koht lasteaias
* vajadusel on leitud võimalused uute rühmade avamiseks

# 5. TEGEVUSKAVA 2019 – 2022

**Eestvedamine ja strateegiline juhtimine**

|  |  |  |  |  |  |  |
| --- | --- | --- | --- | --- | --- | --- |
| **Eesmärgid, tegevused** | **2019** | **2020** | **2021** | **2022** | **Fin.**  **allikas** | **Vastutaja** |
| **Eesmärk**: Pidevalt arenev ja kvaliteetset alushariduse omandamist võimaldav lasteaed. |  |  |  |  |  |  |
| Sisehindamisaruande koostamine ja esitamine |  | X |  |  |  | direktor |
| Lasteaia õppekava täiendamine ja kaasajastamine | X | X | X | X |  | .direktor ja ped.nõukogu |
| Arengukava olemasolu ja selle tegevuskava iga-aastane uuendamine. | X | **X** | **X** | X |  | direktor ja KOV |
| Koostöö Muhu Vallavalitsusega | X | **X** | **X** | X |  | direktor ja KOV |
| **Eesmärk:** Tasemel juhtimine ja kollektiivi kaasamine otsuste tegemisse. |  |  |  |  |  |  |
| Sisehindamissüsteemi arendamine | X | X | X | X |  |  |
| Töötajate tunnustamine ja julgustamine oma arvamusi avaldama | X | X | X | X |  |  |
| **Eesmärk:** Positiivne kuvand lasteaiast. |  |  |  |  |  |  |
| Lasteaia tegemiste kajastamine meedias ja lasteaia kodulehel. | X | X | X | X |  | direktor/  IT spetsialist |

**Personalijuhtimine**

|  |  |  |  |  |  |  |
| --- | --- | --- | --- | --- | --- | --- |
| **Eesmärgid, tegevused** | **2019** | **2020** | **2021** | **2022** | **Fin.**  **allikas** | **Vastutaja** |
| **Eesmärk:** Kvalifitseeritud ja ennast pidevalt arendav kaader |  |  |  |  |  |  |
| Täiendkoolituste võimaldamine ja iseseisev koolitusvõimaluste leidmine | X | X | X | X | KOV | direktor |
| Koostöö teiste lasteaedadega ja nende kogemustest õppimine | X | X | X | X | KOV | direktor |
| Tunnustussüsteemi arendamine ja rakendamine. | X | X | X | X | KOV | direktor |
| **Eesmärk:** Toimiv ja arenev meeskonnatöö |  |  |  |  |  |  |
| Töökoosolekute regulaarne korraldamine ja vajaliku info jagamine kõikidele töötajatele. | X | X | X | X |  | direktor |
| Tööülesannete täpsustamine ja ametijuhendite täiendamine | X | X | X | X |  | direktor |

**Koostöö** **huvigruppidega**

|  |  |  |  |  |  |  |
| --- | --- | --- | --- | --- | --- | --- |
| **Eesmärgid, tegevused** | **2019** | **2020** | **2021** | **2022** | **Fin.**  **allikas** | **Vastutaja** |
| **Eesmärk:** Lasteaed on avatud koostööle erinevate asutuste ja huvigruppidega |  |  |  |  |  |  |
| Koostada koostööalane tegevuskava igaks õppeaastaks. | X | X | X | X |  | direktor/ pedagoogiline nõukogu |
| Lastevanematele kasvatusteemaliste koolituste võimaldamine | X | X | X | X | KOV  projekt | direktor |

**Ressursside juhtimine**

|  |  |  |  |  |  |  |
| --- | --- | --- | --- | --- | --- | --- |
| **Eesmärgid, tegevused** | **2019** | **2020** | **2021** | **2022** | **Fin.allikas** | **Vastutaja** |
| **Eesmärk:** Paranenud õpi- ja töö-tingimused |  |  |  |  |  |  |
| Kabinettide remont (5 kabinetti) |  | X | X | X | KOV,  projekt | KOV, direktor |
| Terrassidele nõuetekohaste piirete ehitamine | X |  |  |  | KOV.  projekt | KOV,  direktor |
| Saali akustika parandamine |  |  | X |  | KOV,  projekt | KOV,  direktor |
| Arvutite soetamine igasse rühma õpetajatele töö paremaks korraldamiseks | X | X | X | X | KOV  projekt | KOV,  direktor |

**Õppe- ja kasvatusprotsess**

|  |  |  |  |  |  |  |
| --- | --- | --- | --- | --- | --- | --- |
| **Eesmärgid, tegevused** | **2019** | **2020** | **2021** | **2022** | **Fin. allikas** | **Vastutaja** |
| **Eesmärk:** Õppe-kasvatustöö korral-damiseks ja läbiviimiseks vajalike õppevahendite ja mänguasjade olemasolu |  |  |  |  |  |  |
| Mängu- ja spordiväljaku arendamine (kiiged, jalgpalliväravad, hüppekast, kelgumägi jne.) | X | X | X | X | KOV  projekt | direktor, pedagoogiline nõukogu |
| Kaasaegsete õppevahendite ja –materjalide ning mänguasjade soetamine (tubased spordivahendid liikumistundide läbiviimiseks, nukunurkade sisustus jne.) | X | X | X | X | KOV  projekt | direktor,  pedagoogiline nõukogu |
| **Eesmärk:** Igakülgse abi osutamine erivajadusega lastele ja nende vanematele |  |  |  |  |  |  |
| Koostöö Rajaleidja keskuse ja teiste spetsialistidega | X | X | X | X |  | direktor,  kohalikud tugispetsia-listid |
| Andekate laste märkamine ja igakülgne toetamine | X | X | X | X |  | direktor,  peda-googid |
| **Eesmärk:** Lasteaias tehtav õppe-kasvatustöö on kvaliteetne ja mitmekülgne |  |  |  |  |  |  |
| Võimalusel erinevates projektides osalemine | X | X | X | X | KOV  projekt | direktor |
| Koolitustel saadud teadmiste ja mitmesuguste uute ideede rakendamine igapäevastes tegevustes | X | X | X | X |  | direktor, peda-googid |
| Lasteaia oma näo ja traditsioonide säilitamine | X | X | X | X |  | direktor, peda-googid |

# 6. ARENGUKAVA UUENDAMISE KORD

Arengukava ülevaatamine ja tegevuskava uuendamine toimub iga õppeaasta alguses. Uuenduste tegemisel lähtutakse lasteaia sisehindamise ja õppeaastat lõpetava kokkuvõtte tulemustest. Nende põhjal püstitatakse uued eesmärgid ning määratletakse parendusvaldkonnad. Arengukava tegevuskava peab hõlmama vähemalt kolme eelseisvat aastat.

Tehtud parandusettepanekud kooskõlastatakse lasteaia pedagoogilise nõukogu ja hoolekoguga. Arengukavas tehtud muudatused kinnitab uue arengukavana Muhu vallavolikogu.